Kersliedere ná protes op SodwanabaaiOngeveer 150 vakansiegangers het bymekaar gekom en Kersliedere by kerslig op die strand gesing by KwaZulu-Natal se gewilde oord, Sodwanabaai. Volgens Terri Catsis, direkteur van die isiMangaliso-vleilandpark, ŉ Unesco wêrelderfenisterrein wat Sodwanabaai insluit, is Woensdagaand se aktiwiteite ver verwyderd van die protes vroeër die week. “Sowat 150 mense het kom saamsing onder die begeleiding van ŉ musiekgroep wat ŉ maatskaplike werker en ŉ dokter van die nabygeleë Mseleni Hospitaal insluit,” het Catsis Vrydag gesê. Die protes was teen ŉ nuwe permitstelsel wat voertuigtoegang tot die strande sal reguleer. Agt toeriste is versoek om die oord te verlaat en een is in hegtenis geneem en het reeds in die Ubombo landdroshof verskyn. Verdere kriminele oortredings, insluitend ŉ aanval op een van Catsis se werknemers, word ondersoek en gevolglik kan meer mense moontlik in hegtenis geneem word. Die werknemer wat aangerand is, was in ŉ soortgelyke voorval betrokke in April. Volgens Catsis reik owerhede daagliks 200 permitte uit vir voertuigtoegang; 100 vir mense binne die oord en 100 vir mense buite die oord.